Lögregla í Frakklandi býr sig undir mótmælagöngur og fundi á allt að 140 stöðum í landinu í dag, þar sem andstæðingar skyldubólusetninga og aðgerða stjórnvalda gegn útbreiðslu COVID-19 koma saman.
Fjórir mótmælafundir verða haldnir í París og er reiknað með miklu fjölmenni á tveimur þeirra en færri á hinum. Um 3.000 lögreglumenn eru í startholunum í höfuðborginni. Á vef frönsku sjónvarpsstöðvarinnar BFM TV segir að einnig sé búist við að mótmælendur skipti þúsundum í fjölmörgum borgum öðrum, svo sem Montpellier, Toulon, Bordeaux, Perpignan og Nice. Öll beinast mótmælin að sama máli: Aðgerðum stjórnvalda til að stemma stigu við útbreiðslu COVID-19 og allra helst að nýsamþykktri löggjöf um skyldubólusetningu ákveðinna starfsstétta og svokallaðan COVID- eða heilsupassa. Passinn sá veitir bólusettum meiri rétt en óbólusettum á ýmsum sviðum, svo sem til að nota almenningssamgöngur og njóta grímulausra samvista við meðborgarana inni á veitinga- og skemmtistöðum, söfnum, kvikmyndahúsum og öðrum opinberum stöðum. Innanríkisráðuneytið franska áætlar að 150.000 -- 200.000 manns hafi tekið þátt í sams konar mótmælum fyrir viku. Stjórnlagadómstóll Frakklands komst að þeirri niðurstöðu í vikunni að lögin um heilsupassann, sem taka gildi á mánudag, standist stjórnarskrá landsins.